b'\n_START_ARTICLE_\nRing\xc3\xa5sen\n_START_PARAGRAPH_\nRing\xc3\xa5sen er en lav \xc3\xa5srygg (168,5 moh.) som utgj\xc3\xb8r h\xc3\xb8ydedraget mellom Osloveien, Hadelandsveien, \xc3\x85saveien og S\xc3\xb8rliveien sentralt i Norderhov i Ringerike kommune i Buskerud. Deler av \xc3\xa5skammen er lagt ut til boligomr\xc3\xa5der, som i stor grad er blitt bebygget med tildels store, moderne villaer._NEWLINE_\xc3\x85sryggen inng\xc3\xa5r i det meget sjeldne kalk\xc3\xa5slandskapet som finnes p\xc3\xa5 Ringerike og er preget av rikholdig vegetasjon med blant annet kalkfuru og andre arter som trives p\xc3\xa5 kalkholdig grunn._NEWLINE_Lengst nord i Ring\xc3\xa5sen ligger den gamle storg\xc3\xa5rden Hesleberg, og i s\xc3\xb8r ligger Steinsletta. Mot \xc3\xb8st ligger Vakerg\xc3\xa5rdene, og mot vest ligger Norderhov kirke fra 1100-tallet, Norderhov presteg\xc3\xa5rd og Ringvoll med Norges st\xc3\xb8rste frukthage. Tilkomst til boligomr\xc3\xa5dene g\xc3\xa5r enten via Nordre Ring\xc3\xa5sen, Ring\xc3\xa5sveien eller S\xc3\xb8ndre Ring\xc3\xa5sen. Noen boliger har ogs\xc3\xa5 tilkomst via S\xc3\xb8rliveien.'